Ondersoek na teistering by Gautengse skoolPonelopele Oracle Secondary School (Foto: Ponelopele Oracle Secondary School, Facebook) Vier leerders aan die Ponelopele Oracle Secondary School in Kaalfontein, Midrand, sal na verwagting dissiplinêr verhoor word nadat bewerings van seksuele teistering aan die lig gekom het. Die beweerde voorvalle is Donderdag en Vrydag aangemeld. Steve Mabona, woordvoerder van die Gautengse departement van onderwys, sê in die eerste voorval is twee gr. 8-meisies glo Dinsdag en Woensdag ná skool deur ’n gr. 10-seun seksueel geteister. “Dié voorvalle is eers Donderdag in skooltyd by die skoolhoof aangemeld,” sê Mabona. Die skool het die ouers van die twee meisies en die seun na die skool ontbied om hulle omtrent die voorval in te lig. “Nie een van die ouers was bewus van die bewerings nie.” In ’n tweede voorval het ’n gr. 8-leerder se ouer Vrydag aangemeld dat haar kind glo deur twee gr. 10-seuns en een gr. 11-seun seksueel geteister is. Dissiplinêre verhore is vir die oortreders geskeduleer, bevestig Mabona. “Die polisie ondersoek die bewerings.” Psigososiale ondersteuning is deur die departement se distriksbeamptes aan die slagoffers en hul ouers gebied. Panyaza Lesufi, Gautengse LUR vir onderwys, het die voorvalle ten sterkste veroordeel en gesê enige swak dissipline in Gautengse skole sal nie geduld word nie. “Hierdie gevalle is kommerwekkend en enige leerder of werknemer oor wie berig word dat hulle iemand op ons skoolterrein seksueel geteister het, sal deur die nodige dissiplinêre stappe in die gesig gestaar word, en kan moontlik uit die skool verwyder word,” sê Lesufi. “Ons doen ŉ beroep op slagoffers of getuies om sulke sake aan te meld sodat dit onmiddellik aandag kan kry.”